पाक : सुरक्षाबलों के साथ मुठभेड़ में 51 आतंकी ढेर  
पाकिस्तान के अलग-अलग इलाकों में सुरक्षाबलों और आतंकवादियों के बीच बुधवार को हुई मुठभेड़ में 51 आतंकवादी मारे गए।
पाकिस्तान के अलग-अलग इलाकों में सुरक्षाबलों और आतंकवादियों के बीच बुधवार को हुई मुठभेड़ में 51 आतंकवादी मारे गए। समाचार चैनल 'जियो न्यूज' के मुताबिक एक अधिकारी ने बताया कि आतंकवादियों और सुरक्षाबलों के बीच यह मुठभेड़ संघीय प्राशासित कबाइली इलाके (एफएटीए) में स्थित कुर्रम एजेंसी के मानातो इलाके में हुई।  इस मुठभेड़ में तीन जवान भी घायल हुए हैं। सुरक्षाबल टैंको, हलीकॉप्टरों और अत्याधुनिक हथियारों से लैस थे। कारावात, दुमबाकी, खालवात और बडामा इलाके में आतंकवादियों के साथ उनका घमासान हुआ। सेना को मुरघाम, मनातो और पोंगी इलाके में आतंकवादियों के कड़े प्रतिरोध का सामना करना पड़ा। उधर, पाकिस्तान में अफगानिस्तान के सीमावर्ती क्षेत्र में सुरक्षाबलों और आतंकवादियों के बीच बुधवार देर रात हुई मुठभेड़ में कम से कम 11 आतंकवादी मारे गए। समाचार एजेंसी सिन्हुआ के मुताबिक अपर दीर इलाके में देर रात हुई इस मुठभेड़ में लगभग 45 आतंकवादी घायल भी हुए हैं। सूत्रों के मुताबिक आतंकवादियों ने दो गावों में हमला कर तीन स्कूलों और 20 दुकानों को नष्ट कर दिया था।